MDES terima 355,500 penutup hidung dan mulut
KUALA LUMPURZ:
Kementerian Luar melalui Malaysia’s Diplomatic Equipment Stockpile (MDES)
menerima sumbangan sebanyak 355,500 penutup hidung dan mulut serta sumbangan
kewangan berjumlah RM250,000 setakat ini. Menteri berkenaan
Datuk Seri Hishammuddin Tun Hussein berkata, bantuan yang disumbangkan pelbagai
pihak itu bagi membantu barisan hadapan Wisma Putra mendepani penularan
pandemik Covid-19. “Selain
peralatan perubatan serta wang ringgit, banyak pihak turut memberi kata-kata
semangat, ucapan penghargaan dan ungkapan terima kasih kepada barisan hadapan 
Wisma Putra,” katanya dalam satu kenyataan semalam. Satu majlis simbolik
penyerahan sumbangan itu telah diadakan di
Wisma Putra, Putrajaya dan disiarkan secara langsung di laman Facebook
rasmi Hishammuddin  tengah hari semalam. Beliau berkata MDES
diwujudkan kerana Wisma Putra tidak mahu menambah beban kerajaan untuk
mendapatkan kelengkapan daripada Agensi Pengurusan Bencana Negara (NADMA) untuk
diberikan kepada petugas barisan hadapan Wisma Putra. “Ini kerana,
Wisma Putra faham bahawa barisan hadapan  Covid-19 di Malaysia
khususnya petugas kesihatan, anggota Polis Diraja Malaysia (PDRM) dan anggota
Angkatan Tentera Malaysia (ATM) lebih memerlukan serta perlu diberi
keutamaan,” katanya. Antara pihak yang
telah memberi sumbangan penutup hidung dan mulut  ialah Perfect China
Co. Ltd (300,000 keping), The Weststar Group (30,000 keping), China
Shipbuilding & Offshore International Co. Ltd (8,000 keping) dan 
Malaysia-Myanmar Business Commerce (7,500 keping). Manakala pihak yang
menyumbangkan bantuan kewangan ialah  Roadcare (M) Sdn.
Bhd sebanyak RM50,000, Tan Sri Francis Lau Tuang Guang (RM50,000) dan individu
yang enggan dikenali (RM150,000). Sebelum ini antara
pihak terawal yang menyumbangkan bantuan kepada Wisma Putra melalui MDES ialah
kerajaan China yang menyumbangkan 10,000 penutup hidung dan mulut pada 30 Mac
lepas. Hishammuddin berkata,
Wisma Putra telah mula mengagihkan dan menghantar penutup hidung dan mulut ini
kepada perwakilan-perwakilan Malaysia di luar negara secara berperingkat sejak
2 April lepas. Selain itu katanya,
sebuah syarikat di Jepun iaitu JAGAM (Tokyo Chapter) and Jounan Shoji Co. Ltd
turut menyumbangkan sejumlah penutup hidung dan mulut khusus untuk warga Wisma
Putra yang bertugas di Kedutaan Malaysia di Tokyo pada 2 April. Dalam pada itu,
Hishammuddin mengalu-alukan semua pihak  untuk turut
menyumbang bantuan melalui MDES selain  menzahirkan
penghargaan dan sokongan yang tidak berbelah bahagi kepada barisan hadapan 
Wisma Putra.  

“Marilah kita
sama-sama doakan, semoga usaha Wisma Putra melalui MDES ini dipermudahkan oleh
Allah SWT. Dan semoga krisis Covid-19 yang melanda dunia ketika ini segera
berakhir. Amin Ya Rabbal Alamin,” katanya. – BERNAMA



 
See author's posts
